SL Uradni list Evropske unije C 105/1

Resolucija Sveta in predstavnikov vlad držav članic, ki so se sestali v okviru Sveta, z dne 24. februarja 2016, o spodbujanju socialno-ekonomskega razvoja in vključenosti v Evropski uniji z izobraževanjem: prispevek izobraževanja in usposabljanja k evropskemu semestru 2016

(2016/C 105/01)

SVET EVROPSKE UNIJE IN PREDSTAVNIKI VLAD DRŽAV ČLANIC, KI SO SE SESTALI V OKVIRU SVETA,

OB UPOŠTEVANJU:

— letnega pregleda rasti Evropske komisije za leto 2016: Krepitev okrevanja gospodarstva in pospeševanje konvergence (1),

— pregleda Evropske komisije glede izobraževanja in usposabljanja za leto 2015 (2),

— Skupnega poročila Sveta in Komisije za leto 2015 o izvajanju strateškega okvira za evropsko sodelovanje v izobraževanju in usposabljanju (ET 2020) – Nove prednostne naloge za evropsko sodelovanje v izobraževanju in usposabljanju (3);

MENIJO:

Evropa se hkrati spopada z več družbenimi izzivi.

Čeprav na splošno gospodarstvo Evropske unije počasi okreva, je v naših družbah še vedno čutiti posledice finančne in gospodarske krize. Razlike med državami članicami in znotraj njih se še naprej povečujejo, kar povzroča dolgoročna neravnotežja. Brezposelnost mladih je v številnih državah še vedno zaskrbljujoče visoka, stopnje dosežene izobrazbe pa pomanjkljive.

Sedanja begunska kriza je za naše družbe in izobraževalne sisteme nemajhen izziv. Naša skupna dolžnost je zagotoviti okolje, v katerem lahko vsi ljudje razvijajo svoj talent, ne glede na položaj ali izvor.

Naše družbe se obenem spopadajo z grožnjami zaradi vse večje radikalizacije, ki v nekaterih primerih vodi v nasilje in terorizem. Zato se še povečuje pomen izobraževanja in usposabljanja pri spodbujanju vključenosti, aktivnega državljanstva in skupnih temeljnih vrednot, kot je navedeno v Pariški deklaraciji iz marca 2015 (4).

Ti ključni izzivi zadevajo vse in pomembno vplivajo na izobraževalno politiko. Za trajno oživitev gospodarstva ter zmanjšanje razlik in neravnotežij je potreben skupen odziv držav članic in institucij EU v povezavi z drugimi mednarodnimi organizacijami, kot so OECD, Svet Evrope in Unesco (5).

PRIZNAVAJO NASLEDNJE:

Zagotavljanje ustreznih spretnosti, kompetenc in znanja ljudem je gonilna sila inovacij in rasti ter spodbuja osebno izpopolnitev in dobro počutje. To je najboljši način za preprečevanje brezposelnosti posameznikov ter tako zmanjšanje tveganja revščine in socialne izključenosti (6).

Pri prehodu iz izobraževanja na trg dela žal še vedno obstajajo velike razlike v znanjih in spretnostih ter neusklajenost med njihovo ponudbo in povpraševanjem. V evropskih gospodarstvih lahko zato primanjkuje ustrezno usposobljenih delavcev, kar zmanjšuje tudi njihov potencial rasti (7). Prav tako je obžalovanja vredno, da številni visoko usposobljeni delavci opravljajo delo, pri katerem ne morejo izkoristiti svojega talenta, kar negativno vpliva na njihov individualni potencial rasti (8).

Izobraževanje in usposabljanje lahko pomembno pripomoreta k večji povezanosti družbe in dobro delujočemu trgu dela. Izobraževanje in usposabljanje bi morala vsem zagotoviti enake pogoje ter biti pomembno gonilo socialnega in gospodarskega vključevanja prikrajšanih skupin, pri katerem bi bile dobrodošle vse oblike raznolikosti. Prav tako sta lahko izobraževanje in usposabljanje ključna pri razvoju potenciala vsakega posameznika in spodbujanju sposobnosti kritičnega razmišljanja ter pravične in neodvisne presoje, zlasti – čeprav ne izključno – v okviru družbenih medijev.

Čeprav so izobraževalni sistemi v številnih pogledih uspešni in znatno prispevajo k evropskemu potencialu rasti ter zagotavljanju odprtih in demokratičnih družb, še vedno obstajajo nekatere bistvene pomanjkljivosti. Zlasti zaskrbljujoče je znatno število učencev, ki v izobraževanju ne dosegajo minimalnih standardov, kot je razvidno iz nedavnih podatkov o stopnji šolskega osipa (9) in ravni osnovnih znanj in spretnosti (10). Socialno-ekonomski položaj, priseljensko poreklo in spol so še vedno pomembni dejavniki učnega uspeha (11), kar zavira emancipacijski učinek (12), ki bi ga morala imeti izobraževanje in usposabljanje.

Evropskemu svetu, ki bo zasedal marca 2016, GLEDE NA TO POŠILJA naslednji prispevek s področja izobraževanja in usposabljanja:

1. Izobraževanje in usposabljanje bi morala biti ključna elementa celovitega pristopa, namenjenega spodbujanju socialno-ekonomskega razvoja in vključenosti. To zahteva ciljno usmerjene reforme izobraževalnih sistemov, da bi izboljšali njihovo učinkovitost na področju učnih rezultatov kot del splošnih prizadevanj za oživitev zaposlovanja in trajnostne rasti. Ker so naložbe v izobraževanje in usposabljanje naklonjene rasti ter zagotavljajo kratkoročno okrevanje in dolgoročno gospodarsko rast, bi jim bilo treba dati prednost tako na nacionalni in regionalni ravni kot na ravni EU. Za to niso vedno nujno potrebni višji proračunski izdatki, pač pa bi jih morda lahko bolje usmerili in zagotovili ustrezne spodbude za izboljšanje kakovosti.

2. Razvoj spretnosti, kompetenc in znanja z vidika vseživljenjskega učenja je ključen za dobro delujoč trg dela, na katerem lahko vsi razvijajo svoj talent. Mlade ljudi je treba na ustrezne načine pripraviti na spreminjajoče se zahteve trga dela, tiste, ki so že na trgu dela, pa na nenehno osveževanje ter razvoj znanja in spretnosti. Neusklajenost med ponudbo in povpraševanjem znanj in spretnosti ter razlike med njimi je treba prednostno obravnavati tako v sektorju izobraževanja kot zaposlovanja. To med drugim pomeni, da je treba nameniti večji poudarek razvoju prečnih znanj in spretnosti (13) ter spodbujanju učenja na delovnem mestu, predvidevanja prihodnjih potreb po znanjih in spretnostih ter partnerstev med izobraževanjem in podjetji. Pomen razvoja znanj in spretnosti ter kompetenc bistveno presega zgolj njihov pomen za trg dela. Pomemben je tudi za razvoj posameznikov v odgovorne državljane, ki lahko prevzamejo dejavno vlogo v družbi in demokratičnem življenju. Ta cilja se dopolnjujeta, saj so znanja in spretnosti ter kompetence, ki so potrebni v družbi, tako ali drugače enako pomembni tudi na delovnem mestu.

3. Nadaljevati bi bilo treba izvajanje strukturnih reform za posodobitev naših gospodarstev, da bi tako spodbujali razvoj spretnosti, kompetenc in znanja ljudi ter s tem inovacije in produktivnost, pa tudi vključenost. Temu primerno bi morali imeti izobraževalni sistemi večji emancipacijski učinek, s čimer bi vsem zagotovili enake pogoje ne glede na njihov socialno-ekonomski položaj, priseljensko poreklo ali spol. To zahteva odprte izobraževalne sisteme, ki bi jih lahko prilagodili vse večji raznolikosti učencev in ustvarili vezi z vsemi ustreznimi deležniki.

IN IZRAŽAJO SVOJO ZAVEZANOST:

1. sodelovanju v prizadevanjih za socialno-ekonomski razvoj in vključenost v Evropski uniji z izobraževanjem, in sicer z reformami, ustreznimi politikami in ciljno naravnanimi naložbami. Določiti in razširjati bi bilo treba politike, ki so se izkazale za uspešne, zagotoviti pa bi bilo treba tudi ustrezno podporo za njihovo izvajanje v drugih državah, ki jih želijo uporabiti kot navdih za razvoj podobnih politik ali reform;

2. spremljanju napredka pri uresničevanju skupnih ciljev v izobraževanju in usposabljanju ter nadaljevanju izmenjave znanja in izkušenj, zlasti na podlagi nedavno revidiranih prednostnih področij in struktur strateškega okvira za evropsko sodelovanje v izobraževanju in usposabljanju (ET 2020) (14). Pri tem bi morala biti zagotovljena skladnost s krovnimi cilji strategije Evropa 2020 in ureditvami upravljanja v okviru evropskega semestra, obenem pa bi bilo treba v celoti upoštevati subsidiarnost, avtonomijo izobraževalnih institucij in pedagoško svobodo;

3. zadostnim naložbam v izobraževanje na vseh ravneh, pri čemer bi bilo treba spodbujati k izboljšanju doseženih stopenj izobrazbe, odkrivanju in odpravljanju razlik med znanji in spretnostmi ter neusklajenosti med njihovo ponudbo in povpraševanjem, pa tudi povečanju emancipacijskega učinka izobraževanja in usposabljanja. V ta namen je treba v celoti izkoristiti priložnosti, ki jih prinašajo evropski instrumenti, kot so evropski strukturni in investicijski skladi, jamstvo za mlade, Evropski sklad za strateške naložbe in program Erasmus+;

4. da bodo z začetnim usposabljanjem in stalnim poklicnim izpopolnjevanjem učiteljem zagotovili ustrezna sodobna pedagoška orodja in metode, namenjene okrepljenemu razvoju spretnosti in kompetenc ter pridobivanju znanja. Odpiranje izobraževalnih institucij zunanjemu svetu bi moral biti bistveni del takšnega pristopa na vseh ravneh izobraževanja in usposabljanja. V ta namen bi morali spodbujati nacionalna, regionalna in lokalna partnerstva med ustreznimi deležniki, kot so socialni partnerji in predstavniki mladinskega sektorja, naloga teh partnerstev pa bi bila obravnava konkretnih izzivov;

5. aktivnemu sodelovanju z mladimi, ki imajo slabe možnosti za izobraževanje in zaposlitev zaradi svojega socialno-ekonomskega položaja, priseljenskega porekla ali spola, s čimer bi zagotovili, da nihče ne bi bil zapostavljen. Izboljšati bi bilo treba digitalno in medijsko pismenost mladih ter njihovo sposobnost kritičnega razmišljanja, pa tudi njihove socialne spretnosti in državljanske kompetence. Učiteljem in vodstvenim delavcem v šolah bi morali omogočiti zgodnje odkrivanje in obveščanje o demotiviranosti, da bi tako dvignili stopnjo izobrazbe ter preprečili šolski osip, socialno izključenost in nasilno radikalizacijo.

POZIVAJO KOMISIJO, NAJ:

1. v okviru delovnega programa Erasmus+ za leto 2017 – še naprej spodbuja – vse pobude, ki so odgovor na izzive, opisane v tej resoluciji, pri čemer naj v celoti izkoristi možnosti, ki jih prinaša obstoječi program. Vmesni pregled večletnega finančnega okvira je poleg tega priložnost za razmislek, kako bi lahko z različnimi obstoječimi instrumenti EU, med drugim s programom Erasmus+, kar najbolj učinkovito pripomogli k reševanju teh izzivov;

2. vnovič poudari pomen izobraževanja in usposabljanja v vseh evropskih pobudah za rast, zaposlovanje in trajnost po letu 2020, pri čemer naj upošteva tudi širše pobude, kot so cilji Združenih narodov za trajnostni razvoj do leta 2030. To je še zlasti pomembno v primeru izobraževanja, področja z dolgoročno perspektivo;

3. do seje Sveta za izobraževanje, mladino, kulturo in šport maja 2016 predstavi prihodnji predlog za novi program za znanja in spretnosti za Evropo, s katerim naj bi pomagali državam članicam, ki bi lahko med drugim preučile možnosti za spodbujanje razvoja spretnosti in pridobivanja znanja z vidika vseživljenjskega učenja, s posebnim poudarkom na naslednjih področjih: (a) izboljšanje doseženih stopenj izobrazbe ob priznanju, da zaključeno višje sekundarno ali enakovredno izobraževanje velja za minimalni pogoj, s katerim bi zagotovili uspešen prehod iz izobraževanja na trg dela in dostop do nadaljnjega učenja; (b) učinkovitejše zagotavljanje ključnih kompetenc, ki so bistvene za vseživljenjsko učenje, zaposljivost ter dejavno udeležbo v družbi in demokratičnem življenju; (c) izboljšanje sposobnosti Evrope za predvidevanje prihodnjih potreb po znanjih in spretnostih ter odpravo razlik med njimi, pa tudi neusklajenosti med njihovo ponudbo in povpraševanjem, pri čemer je treba poudariti skupno odgovornost sveta izobraževanja in sveta dela, izhajati pa iz pobud obeh sektorjev; (d) spodbujanje večje preglednosti ter uporabe razpoložljivih znanj, spretnosti in kvalifikacij mobilnih delavcev in učencev v EU; (e) prenova procesa modernizacije visokošolskega izobraževanja v Evropi, med drugim: — z izboljšanjem kakovosti in relevantnosti pri oblikovanju in izvajanju učnih načrtov, — s spodbujanjem vloge visokošolskih institucij kot regionalnih inovatorjev, — z izboljšanjem povezave med izobraževanjem in raziskovalnimi nalogami visokošolskih institucij, — s pripravo odziva na vpliv odprtega in spletnega visokošolskega izobraževanja, — z upoštevanjem državljanske vloge visokošolskih institucij pri sodelovanju s skupnostjo, — z zagotavljanjem, da bi imeli vsi, ki bi lahko uspešno pridobili visokošolsko izobrazbo, možnost, da to storijo ne glede na svoje okoliščine;

4. države članice podpre pri poudarjanju vloge, ki jo imata izobraževanje in usposabljanje pri spodbujanju aktivnega državljanstva in temeljnih vrednot kot del nadaljnjih ukrepov po sprejetju Pariške deklaracije (15). V zvezi s tem naj zagotovi sinergijo in sodelovanje s Svetom Evrope na področju demokratičnega državljanstva.

(1) 14270/15.

(2) ISBN 978-92-79-50621-5.

(3) UL C 417, 15.12.2015, str. 25.

(4) Deklaracija o spodbujanju državljanstva in skupnih vrednot svobode, strpnosti in nediskriminacije z izobraževanjem, Pariz, 17. marec 2015.

(5) Zlasti cilj trajnostnega razvoja ZN št. 4, ki je posvečen izobraževanju in vseživljenjskemu učenju (Resolucija ZN 70/1 Spreminjamo naš svet: agenda za trajnostni razvoj do leta 2030).

(6) Letni pregled rasti za leto 2016 [14270/15, stran 8].

(7) 39 % podjetij menda težko najde osebje z ustreznimi znanji in spretnostmi – [Tretja evropska raziskava o podjetjih (2013), Eurofound].

(8) Raziskava Cedefopa o evropskih znanjih in spretnostih ter delovnih mestih za leto 2014.

(9) Pregled izobraževanja in usposabljanja za leto 2015, 2. del. Leta 2014 je bilo v starostni skupini 18–24 let v EU 11,1 % mladih, ki so predčasno opustili izobraževanje, kar presega 10-odstotni cilj iz strategije Evropa 2020.

(10) Pregled izobraževanja in usposabljanja za leto 2015, odstavek 1.1. Po podatkih zadnje raziskave Organizacije za gospodarsko sodelovanje in razvoj PISA (2012) je v EU delež slabih rezultatov v branju 17,8 %, v matematiki 22,1 % in v znanosti 16,6 %, kar presega zastavljeni cilj 15 % v okviru ET 2020.

(11) Pregled izobraževanja in usposabljanja za leto 2015, odstavek 1.1.

(12) To pomeni nekomu omogočiti, da premaga ovire ali omejitve, s katerimi se lahko sooča zaradi svojega osebnega ali socialno-ekonomskega položaja.

(13) Kot so učenje učenja, reševanje problemov, podjetniška in digitalna znanja in spretnosti, ustvarjalnost in kritično razmišljanje.

(14) Med drugim z dogovorjenimi konkretnimi vprašanji in novo ustanovljenimi delovnimi skupinami [Glej Skupno poročilo za leto 2015, sprejeto 23. novembra 2015 – (UL C 417, 15.12.2015, str. 25)].

(15) Glej opombo 4.